b"\n_START_ARTICLE_\nBly\n_START_SECTION_\nHistorie\n_START_PARAGRAPH_\nBly er blevet brugt igennem tusindvis af \xc3\xa5r, fordi det er s\xc3\xa5 udbredt, nemt at udvinde og nemt at bearbejde. I den tidlige bronzealder blev bly brugt sammen med antimon og arsen. I alkymi var bly anset for at v\xc3\xa6re det \xc3\xa6ldste metal og var forbundet med planeten Saturn. Romerne brugte bly til at lave vandr\xc3\xb8r, hvilket m\xc3\xa5ske var en af grundene til Romerrigets undergang. Blys grundstofsymbol er udledt af dets latinske navn plumbum, som betyder bl\xc3\xb8dt metal. Oprindeligt hed bly plumbum nigrum (sort, bl\xc3\xb8dt metal), hvor tin blev kaldt plumbum candidum (hvidt. bl\xc3\xb8dt metal)._NEWLINE_Bly har v\xc3\xa6ret anvendt til m\xc3\xa6rker p\xc3\xa5 visse varer, bl.a. kl\xc3\xa6de, i form af plomber. Disse findes til tider i ark\xc3\xa6ologiske udgravninger og kan dokumentere handelsforbindelser. Elektricitetsm\xc3\xa5lere blev tidligere plomberet med blyplomber._NEWLINE_Blyplader anvendes til tagd\xc3\xa6kning, i dag fortrinsvis p\xc3\xa5 gamle, blyt\xc3\xa6kte kirker._NEWLINE_Blyforgiftning blev f\xc3\xb8rste gang dokumenteret i det gamle Rom, Gr\xc3\xa6kenland og Kina. I det 20. \xc3\xa5rhundrede er brugen af maling med bly reduceret til n\xc3\xa6sten ingenting p\xc3\xa5 grund af faren for blyforgiftning, is\xc3\xa6r for b\xc3\xb8rn. I midten af 1980'erne fjernede man bly fra benzinen og erstattede det med methyl-terti\xc3\xa6r-butylether (MTBE), hvilket reducerede blyudledningen i naturen meget._NEWLINE_Siden 2003, hvor man indf\xc3\xb8rte det europ\xc3\xa6iske RoHS-direktiv, har brugen af bly (samt andre giftige kemikalier) v\xc3\xa6ret st\xc3\xa6rkt reduceret i elektronik. Bly-forbuddet i RoHS var dog det v\xc3\xa6sentligste, og RoHS bliver undertiden synonymiseret med blyfrit.\n_START_SECTION_\nForekomster\n_START_PARAGRAPH_\nBly i form af metal forekommer i naturen, men det er meget sj\xc3\xa6ldent. Man finder normalt bly i zink-, s\xc3\xb8lv- og kobbermalm, hvilket man s\xc3\xa5 udvinder. Det vigtigste blymineral er blyglans (PbS), som indeholder 86,6% bly._NEWLINE_Blymalm (blyglans) finder man i nord\xc3\xb8st- Wales. Det Northeast Wales Orefield er den vigtigste forekomst af bly og zink i Wales. P\xc3\xa5 nationalt plan er det den n\xc3\xa6stvigtigste forekomst, kun overg\xc3\xa5et af North Pennine Orefield.\n_START_SECTION_\nSundhedseffekter\n_START_PARAGRAPH_\nBly er et giftigt metal, som kan skade nerveforbindelserne (is\xc3\xa6r hos sm\xc3\xa5b\xc3\xb8rn) og for\xc3\xa5rsage blod- og hjernelidelser. Blyacetat blev brugt i Romertiden som s\xc3\xb8demiddel til vin og mange anser, at dette er grunden til, at mange af de romerske kejsere blev demente. Skadevirkningerne af blytils\xc3\xa6tningen til benzin er ligeledes markante. Der kan for eksempel spores et ganske betragteligt fald i kriminaliteten som er associeret til stoppet for blytils\xc3\xa6tningen til benzin._NEWLINE_Blyforurening af jorden er et udbredt problem. Udover at bly findes naturligt, kan jorden ogs\xc3\xa5 blive forurenet af benzin med bly i, som er l\xc3\xa6kket ud af tanke gravet ned i jorden (tankstationer) eller for eksempel igennem spildevandet fra fabrikker."